b'\n_START_ARTICLE_\nLudvig II (Baijeri)\n_START_SECTION_\nNuori kokematon kuningas\n_START_PARAGRAPH_\nLudvig vietti onnettoman lapsuuden tyrannimaisen kotiopettajan kasvatettavana. H\xc3\xa4n tunsi jo lapsena itsens\xc3\xa4 hyvin yksin\xc3\xa4iseksi ja etsi lohtua vet\xc3\xa4ytym\xc3\xa4ll\xc3\xa4 omaan haavemaailmaansa. H\xc3\xa4nen mieluisinta ajanvietett\xc3\xa4\xc3\xa4n oli vaellella Baijerin vuoristomaisemissa. Ludvig oli vasta 18-vuotias, kun h\xc3\xa4nen is\xc3\xa4ns\xc3\xa4, kuningas Maksimilian II kuoli \xc3\xa4killisesti maaliskuussa 1864. Ludvigista tuli Baijerin kuningas. H\xc3\xa4n oli komea nuori mies ja saavutti v\xc3\xa4litt\xc3\xb6m\xc3\xa4sti suuren kansansuosion. Ludvigin tilanne oli kuitenkin hyvin vaikea, sill\xc3\xa4 h\xc3\xa4nen is\xc3\xa4ns\xc3\xa4 ei ollut valmentanut h\xc3\xa4nt\xc3\xa4 juuri ollenkaan kuninkaan teht\xc3\xa4viin. Kaikkien yll\xc3\xa4tykseksi h\xc3\xa4n kuitenkin osoittautui varsin \xc3\xa4lykk\xc3\xa4\xc3\xa4ksi ja tunnolliseksi hallitsijaksi._NEWLINE_Ludvig meni vuonna 1867 kihloihin serkkunsa, Baijerin herttuattaren Sophien kanssa. Ludvig purki kuitenkin kihlauksen vain kaksi p\xc3\xa4iv\xc3\xa4\xc3\xa4 ennen h\xc3\xa4it\xc3\xa4. Syyksi on arveltu Ludvigin yliherkk\xc3\xa4\xc3\xa4 luonnetta, joka ei siet\xc3\xa4nyt ajatusta siit\xc3\xa4, ett\xc3\xa4 joku ihminen p\xc3\xa4\xc3\xa4sisi liian l\xc3\xa4helle h\xc3\xa4nt\xc3\xa4. On my\xc3\xb6s arveltu, ett\xc3\xa4 Ludvig oli homoseksuaali. T\xc3\xa4ysin yksin Ludvig ei kuitenkaan j\xc3\xa4\xc3\xa4nyt. It\xc3\xa4vallan keisarinna Elisabet ja Ludvig olivat yst\xc3\xa4v\xc3\xa4llisiss\xc3\xa4 v\xc3\xa4leiss\xc3\xa4 koko el\xc3\xa4m\xc3\xa4ns\xc3\xa4 ja harrastivat syv\xc3\xa4llist\xc3\xa4 kirjeenvaihtoa kesken\xc3\xa4\xc3\xa4n. Toinen henkil\xc3\xb6, jolle h\xc3\xa4n saattoi purkaa hallitsemiseen liittyvi\xc3\xa4 huolia, oli Preussin kansleri Otto von Bismarck, joka suhtautui is\xc3\xa4llisen hyv\xc3\xa4ntahtoisesti nuoreen Ludvigiin._NEWLINE_Yksi yst\xc3\xa4v\xc3\xa4 oli kuitenkin yli muiden: s\xc3\xa4velt\xc3\xa4j\xc3\xa4 Richard Wagner. Ludvigin ensimm\xc3\xa4isi\xc3\xa4 toimia kuninkaana oli kutsua Wagner hoviinsa. H\xc3\xa4n maksoi kaikki Wagnerin velat ja lupasi jatkossa rahoittaa t\xc3\xa4m\xc3\xa4n suuria oopperahankkeita. Kaikki baijerilaiset eiv\xc3\xa4t kuitenkaan olleet yht\xc3\xa4 ihastuneita Wagneriin kuin Ludvig, ja niinp\xc3\xa4 h\xc3\xa4n joutui sis\xc3\xa4poliittisista syist\xc3\xa4 ottamaan et\xc3\xa4isyytt\xc3\xa4 Wagneriin. H\xc3\xa4n kuitenkin pysyi Wagnerin oopperoiden fanaattisena ihailijana koko el\xc3\xa4m\xc3\xa4ns\xc3\xa4 ajan._NEWLINE_Poliittisesti Ludvigin hallintokausi oli myrskyis\xc3\xa4\xc3\xa4 aikaa. Ludvigia eiv\xc3\xa4t kiinnostaneet sotilaalliset asiat, mutta Baijeri osallistui kuitenkin It\xc3\xa4vallan puolella Preussin ja It\xc3\xa4vallan v\xc3\xa4liseen sotaan vuonna 1866. Preussi voitti ja Baijeri joutui yh\xc3\xa4 enemm\xc3\xa4n Preussin kasvavan voiman alaiseksi. T\xc3\xa4t\xc3\xa4 sotatappiota on pidetty ratkaisevana tekij\xc3\xa4n\xc3\xa4 sille, ett\xc3\xa4 kuningas vet\xc3\xa4ytyi julkisuudesta omiin haavemaailmoihinsa. _NEWLINE_Kun Saksan keisarikunta vuonna 1871 perustettiin, ei Baijerilla ollut mahdollisuuksia j\xc3\xa4\xc3\xa4d\xc3\xa4 itsen\xc3\xa4isen\xc3\xa4 kuningaskuntana sen ulkopuolelle, vaan se liittyi osaksi Saksaa. Ludvig piti t\xc3\xa4t\xc3\xa4 Baijerin itsen\xc3\xa4isyyden kaventumista masentavana ja alkoi menett\xc3\xa4\xc3\xa4 kiinnostustaan politiikkaan.\n_START_SECTION_\nLudvig rakennuttajana\n_START_PARAGRAPH_\nLudvig tunnetaan nyky\xc3\xa4\xc3\xa4n erityisesti rakennuttamistaan loisteliaista linnoista ja palatseista. Linderhofin palatsi on tehty kuninkaan ihailemaan ranskalaiseen tyyliin, samoin Herrenchiemseen palatsi, jonka esikuvana on ollut Versailles. Mutta loisteliain linnoista on Neuschwanstein, joka kuvastaa hyvin sit\xc3\xa4 romanttista fantasiamaailmaa, johon Ludvig pakeni maailman murheita. Neuschwansteinissa on paljon Wagnerin oopperoihin liittyvi\xc3\xa4 sein\xc3\xa4maalauksia ja muuta satumaista rekvisiittaa. Linnan sisustuksessa esiintyy my\xc3\xb6s usein Ludvigin lempiel\xc3\xa4in joutsen, joka viittaa Wagnerin Lohengrin oopperan joutsenritariin. Kultaa, marmoria, samettia ja silkki\xc3\xa4 on k\xc3\xa4ytetty sisustuksessa ylenpalttisesti ja l\xc3\xa4hes mauttomalla tavalla._NEWLINE_Ludvigin rakennusprojektit olivat tolkuttoman kalliita, ja h\xc3\xa4n velkaantui v\xc3\xa4hitellen pahasti. Ludvig kuitenkin piti puhetta rahasta pikkumaisena niuhottamisena, jolla yritettiin est\xc3\xa4\xc3\xa4 h\xc3\xa4nen suurien ideoidensa toteuttaminen. H\xc3\xa4n ei ylip\xc3\xa4\xc3\xa4t\xc3\xa4\xc3\xa4n siet\xc3\xa4nyt sit\xc3\xa4, ett\xc3\xa4 h\xc3\xa4nt\xc3\xa4 vastustettiin, sill\xc3\xa4 h\xc3\xa4n oli ehdottoman itsevaltiuden kannattaja ja piti itse\xc3\xa4\xc3\xa4n jumalan valitsemana hallitsijana. Todellisuudessa h\xc3\xa4n oli perustuslaillisen monarkian p\xc3\xa4\xc3\xa4mies, jota ministerien muodostama kabinetti ohjaili. _NEWLINE_Ludvigin rakennuttamistoiminnan hyv\xc3\xa4n\xc3\xa4 puolena oli, ett\xc3\xa4 se ty\xc3\xb6llisti paljon taiteilijoita ja k\xc3\xa4sity\xc3\xb6l\xc3\xa4isi\xc3\xa4. H\xc3\xa4n my\xc3\xb6s teki merkitt\xc3\xa4v\xc3\xa4n kulttuuriteon rahoittaessaan Wagnerin oopperoille omistetun oopperatalon rakentamista Bayreuthiin._NEWLINE_Vanhetessaan Ludvig erakoitui yh\xc3\xa4 enemm\xc3\xa4n ja enemm\xc3\xa4n. 1875 l\xc3\xa4htien h\xc3\xa4n oli hereill\xc3\xa4 en\xc3\xa4\xc3\xa4 vain \xc3\xb6isin. H\xc3\xa4n ei en\xc3\xa4\xc3\xa4 halunnut tavata ministereit\xc3\xa4\xc3\xa4n ja neuvonantajiaan, vaan keskusteli n\xc3\xa4iden kanssa vain kirjeitse. Teatteriin h\xc3\xa4n j\xc3\xa4rjesti itselleen yksityisn\xc3\xa4yt\xc3\xb6ksi\xc3\xa4. Kuninkaan k\xc3\xa4yt\xc3\xb6s muuttui monessa suhteessa omituiseksi. H\xc3\xa4n vaati palvelijoitaan pukeutumaan 1600-luvun ranskalaiseen hovityyliin ja noudattamaan 1600-luvun k\xc3\xa4yt\xc3\xb6stapoja. H\xc3\xa4n keskusteli Ranskan kuningas Ludvig XIV:n patsaan kanssa. H\xc3\xa4n nukkui p\xc3\xa4ivisin ja ajeli \xc3\xb6isin loisteliailla vaunuilla linnojensa ymp\xc3\xa4rist\xc3\xb6ss\xc3\xa4. _NEWLINE_Rakennusprojektit eiv\xc3\xa4t edenneet, koska h\xc3\xa4n muutti jatkuvasti mielt\xc3\xa4\xc3\xa4n sen suhteen, mit\xc3\xa4 pit\xc3\xa4isi rakentaa ja minne. My\xc3\xb6s rahat olivat usein lopussa, eik\xc3\xa4 Ludvig saanut Baijerin valtiota takaamaan tarvitsemiansa suuria lainoja. Ludvig on my\xc3\xb6hemmin uskottu sairastaneen skitsofreniaa, joka oli tuolloin tuntematon sairaus. My\xc3\xb6hemmin skitsofrenia oli ehk\xc3\xa4 yksi syy Ludvigin kummalliseen k\xc3\xa4ytt\xc3\xa4ytymiseen.\n_START_SECTION_\nLudvigin traaginen loppu\n_START_PARAGRAPH_\nBaijerin hallitus ja Ludvigin set\xc3\xa4 prinssi Luitpold totesivat, ett\xc3\xa4 oli aika siirt\xc3\xa4\xc3\xa4 omituinen kuningas \xe2\x80\x9dvarhaisel\xc3\xa4kkeelle\xe2\x80\x9d. Ludvig asetettiin 9. kes\xc3\xa4kuuta 1886 holhouksen alaiseksi ja Luitpold nimitettiin sijaishallitsijaksi. Toimenpidett\xc3\xa4 perusteltiin Ludvigin \xe2\x80\x9dparantumattomalla mielisairaudella\xe2\x80\x9d, vaikka h\xc3\xa4nelle ei ollut tehty kunnon l\xc3\xa4\xc3\xa4k\xc3\xa4rintarkastusta. Todistajanlausunnot olivat ristiriitaisia: kaikki my\xc3\xb6nsiv\xc3\xa4t, ett\xc3\xa4 kuninkaan k\xc3\xa4yt\xc3\xb6s on hieman omituista, mutta toisaalta h\xc3\xa4n pystyi my\xc3\xb6s j\xc3\xa4rkev\xc3\xa4\xc3\xa4n keskusteluun. _NEWLINE_Ludvig siirrettiin tarkkailtavaksi Bergin linnaan l\xc3\xa4helle M\xc3\xbcncheni\xc3\xa4. H\xc3\xa4nelle sallittiin kuitenkin valvotut k\xc3\xa4velyretket linnan ymp\xc3\xa4rist\xc3\xb6ss\xc3\xa4. Pari p\xc3\xa4iv\xc3\xa4\xc3\xa4 Bergiin saapumisen j\xc3\xa4lkeen h\xc3\xa4n l\xc3\xa4hti k\xc3\xa4velylle h\xc3\xa4nt\xc3\xa4 hoitavan l\xc3\xa4\xc3\xa4k\xc3\xa4rin, Bernhard von Guddenin kanssa. T\xc3\xa4m\xc3\xa4n j\xc3\xa4lkeen ei tiedet\xc3\xa4, mit\xc3\xa4 tarkalleen ottaen tapahtui. Tiedet\xc3\xa4\xc3\xa4n vain se, ett\xc3\xa4 heid\xc3\xa4t molemmat l\xc3\xb6ydettiin 13. kes\xc3\xa4kuuta hukkuneina linnan l\xc3\xa4hell\xc3\xa4 olevasta Starnberginj\xc3\xa4rvest\xc3\xa4. Virallinen selitys oli, ett\xc3\xa4 Ludvig oli p\xc3\xa4\xc3\xa4tt\xc3\xa4nyt tappaa itsens\xc3\xa4 hukuttautumalla, ja kun l\xc3\xa4\xc3\xa4k\xc3\xa4ri oli yritt\xc3\xa4nyt est\xc3\xa4\xc3\xa4 h\xc3\xa4nt\xc3\xa4, oli Ludvig tappanut itsens\xc3\xa4 ohella l\xc3\xa4\xc3\xa4k\xc3\xa4rinkin. Mutta my\xc3\xb6s monenlaisia salaliittoteorioita on rakenneltu Ludvigin kuolemaan liittyen. _NEWLINE_Ludvigin kuoleman j\xc3\xa4lkeen h\xc3\xa4nen kunniakseen rakennettiin pieni kappeli. 13. kes\xc3\xa4kuuta on Baijerissa h\xc3\xa4nen kuolemansa muistop\xc3\xa4iv\xc3\xa4. _NEWLINE_Ludvigin kuoleman j\xc3\xa4lkeen kuninkaaksi tuli h\xc3\xa4nen veljens\xc3\xa4 Otto, joka toisin kuin Ludvig, oli ollut jo vuodesta 1872 l\xc3\xa4htien t\xc3\xa4ysin yksiselitteisesti mielisairas ja kykenem\xc3\xa4t\xc3\xb6n hoitamaan virkaansa. Sijaishallitsijana jatkoi prinssi Luitpold. H\xc3\xa4n m\xc3\xa4\xc3\xa4r\xc3\xa4si kaikki Ludvigin rakennusprojektit v\xc3\xa4litt\xc3\xb6m\xc3\xa4sti keskeytett\xc3\xa4viksi, ja niinp\xc3\xa4 sek\xc3\xa4 Herrenchiemseen palatsi ett\xc3\xa4 Neuschwansteinin linna j\xc3\xa4iv\xc3\xa4t keskener\xc3\xa4isiksi._NEWLINE_Neuschwanstein avasi ovensa vierailijoille jo seitsem\xc3\xa4n viikkoa Ludvigin kuoleman j\xc3\xa4lkeen, jotta rakentamisesta kertyneet velat saatiin maksettua. Linna on samassa k\xc3\xa4yt\xc3\xb6ss\xc3\xa4 t\xc3\xa4n\xc3\xa4kin p\xc3\xa4iv\xc3\xa4n\xc3\xa4, ja se on hyvin suosittu matkailukohde._NEWLINE_Ludvigin erikoinen persoonallisuus on inspiroinut monia kirjailijoita, s\xc3\xa4velt\xc3\xa4ji\xc3\xa4 ja elokuvantekij\xc3\xb6it\xc3\xa4. H\xc3\xa4neen viitataan usein nimill\xc3\xa4 Schwanenk\xc3\xb6nig (suom. Joutsenkuningas) ja M\xc3\xa4rchenk\xc3\xb6nig (suom. Satukuningas).'